**Σύλλογος Εκπαιδευτικών Π.Ε. «Ηρώ Κωνσταντοπούλου»**

**ΑΝΩ ΛΙΟΣΙΩΝ – ΖΕΦΥΡΙΟΥ – ΦΥΛΗΣ**

**SITE** **www.p-e-filis.gr** **Άνω Λιόσια 11.09.2025**

**email:** syllogosfilis@gmail.com

Προς: Τα μέλη του Συλλόγου, ΔΟΕ, Συλλόγους Εκπ/κών Π.Ε., ΕΛΜΕ ,ΟΛΜΕ

**Μια ακόμη δικαίωση του περήφανου αγώνα της εκπαίδευσης!**

**Πόσες ακόμη δικαστικές αποφάσεις χρειάζεται η Διευθύντρια ΠΕ Δυτικής Αττικής για να εφαρμόσει επιτέλους την δικαστική απόφαση που δικαιώνει τους/τις νεοδιόριστες/ους;!**

**Εκδόθηκε η απόφαση της τριμελούς επιτροπής συμμόρφωσης για τη μονιμοποίηση των νεοδιόριστων του ’20 που υποχρεώνει την Δ/ντρια Εκπ/σης Δυτ. Αττικής, κ. Κολιοπούλου, να συμμορφωθεί στην απόφαση του εφετείου του ’24 και να βγάλει τις διαπιστωτικές πράξεις μονιμοποίησης!**

**Να υπογραφούν… ΧΘΕΣ οι διαπιστωτικές πράξεις μονιμοποίησης των νεοδιόριστων! Μονιμοποίηση ΟΛΩΝ τώρα!**

**Το δηλώνουμε ξανά και ξανά: Δεν θα ξεμπερδέψουν μαζί μας! Μέχρι τη Νίκη! Τώρα απεργιακός ξεσηκωμός για το δημόσιο σχολείο, ενάντια στην αξιολόγηση και τον αυταρχισμό, για ζωή με αξιοπρέπεια!**

Συναδέλφισσες/οι,

**Με μεγάλη ικανοποίηση χαιρετίζουμε μια ακόμη δικαστική νίκη, την απόφαση του τριμελούς συμβουλίου συμμόρφωσης,** που έρχεται να κάνει απόφαση το αυτονόητο! **Υποχρεώνει τη Δ/ντρια Εκπ/σης κα Κολλιοπούλου να εφαρμόσει τη δικαστική απόφαση που δικαιώνει τους/τις νεοδιόριστους/ες του 2020 καθώς, όπως ρητά αναφέρει, «η διοίκηση είναι υποχρεωμένη να εφαρμόζει τις δικαστικές αποφάσεις» (!).**

**Η απόφαση είναι αποτέλεσμα του αταλάντευτου, συνεχή αγώνα που με πείσμα και αποφασιστικότητα δίνουμε τόσα χρόνια τώρα**, **μέσα από τις γενικές μας συνελεύσεις, τις συλλογικές αποφάσεις, την επιτροπή αγώνα, παίρνοντας αποφάσεις που εδώ και τώρα διεκδικούν όσα μας αναλογούν!** Γιατί το νομικό κομμάτι της ιστορικής αυτής μάχης που δίνουμε, δεν θα μπορούσε να σταθεί όπως μαρτυρούν οι ίδιοι οι νομικοί σύμβουλοι του σωματείου μας, αν δεν υπάρχει η ζωντανή κινηματική παρουσία! **Αν δεν υπάρξει απεργιακή αγωνιστική κινηματική απάντηση! Κάτι που επιβεβαιώνεται ακόμη μια φορά!**

Η απόφαση έρχεται να επικυρώσει **ΞΑΝΑ**, μετά την απόφαση του εφετείου ([ΕΔΩ η ανακοίνωση του συλλόγου μας](http://www.p-e-filis.gr/?p=5936)), **το παράνομο της άρσης της πράξης μονιμοποίησης των συναδέλφων/ισσών** αφού παρήλθε η διετία από τον διορισμό τους. Τι κι αν λέγαμε στη Δ/ντρια Εκπ/σης πως είναι υποχρεωμένη να εφαρμόσει την απόφαση;! Εκείνη επέμενε πως θα γίνει Έφεση από το Υπουργείο, πριν ακόμη γίνει(!). Τι κι αν επιμέναμε πως ακόμη και Έφεση να γίνει η απόφαση είναι άμεσα εκτελεστή! **Έπρεπε λοιπόν να βγει η απόφαση του τριμελούς συμβουλίου που επιβεβαιώνει πως «η έφεση που έχει κάνει το Υπουργείο δεν αναστέλλει την εφαρμογή των αποφάσεων» (!).**Κι όμως, η διευθύντρια εκπαίδευσης με κυνισμό και αλαζονεία όλο το προηγούμενο διάστημα ξεκάθαρα δήλωνε ότι πειθαρχεί και υποτάσσεται πιστά στο ΥΠΑΙΘ, ακόμη κι όταν γνωρίζει ότι την καλεί να παρανομήσει. Οι επικλήσεις στην νομιμότητα έχουν αξία για την κ.Κολλιοπούλου όσο αυτές στρέφονται ενάντια στους/στις εκπαιδευτικούς αλλά ΟΧΙ όταν αμφισβητούν το υπουργείο!

**Χαιρετίζουμε λοιπόν μια ακόμη δικαστική δικαίωση, σε συνέχεια και της δικαστικής μας δικαίωσης για τους/τις απεργούς συναδέλφους/ισσες μας Δ/ντες-Προϊσταμένες που λόγω συμμετοχής τους στην ΑΑ κρίθηκε παράνομη η απόφαση για καθυστέρηση καταβολής του ΜΚ τους, αναγνωρίζοντας πλήρως το συνταγματικά κατοχυρωμένο δικαίωμά μας στην ΑΑ. Γιατί είναι αυτός ακριβώς ο δρόμος του αγώνα που τον δώσαμε και τον δίνουμε μέσα από δεκάδες κινητοποιήσεις** όχι δια εκπροσώπησης, αλλά παρόντες και παρούσες οι ίδιοι και οι ίδιες, ακόμη και μέσα στο καλοκαίρι, βρίσκοντας ακόμη και αστυνομία να εμποδίζει την είσοδό μας στη Δ/νση (!) αναβιώνοντας μαύρες εποχές! (Θυμίζουμε την μεγάλη συγκέντρωση εν μέσω καλοκαιριού μόλις ανακοινώθηκε η απόφαση του Εφετείου: [ΔΕΛΤΙΟ ΤΥΠΟΥ ΚΙΝΗΤΟΠΟΙΗΣΗΣ ΣΤΗ ΔΙΠΕ ΔΥΤ. ΑΤΤΙΚΗΣ ΤΗΝ ΤΕΤΑΡΤΗ 31/7 – ΥΠΑΙΘ και ΔΙΠΕ δεν θα ξεμπερδέψουν μαζί μας! Μέχρι τη Νίκη! Να μονιμοποιηθούν άμεσα όλες/οι οι νεοδιόριστες και νεοδιόριστοι](http://www.p-e-filis.gr/?p=5955))

**Είναι το αποτέλεσμα της πίεσης που ασκήθηκε τόσο στη Δ/νση και στο Υπουργείο, όσο και στην ίδια τη ΔΟΕ όμως**, αφού χρειάστηκαν δυο παραστάσεις εκπροσώπων του ΔΣ του σωματείου μας σε ΔΣ της ΔΟΕ, για να μας στηρίξει νομικά συνδικαλιστικά με όλα τα μέσα, όπως αναλυτικά καταθέσαμε και με έγγραφο που στάλθηκε στα μέλη του ΔΣ της ΔΟΕ στις 22/8/24. Μέχρις στιγμής **έχουμε προχωρήσει σε εξώδικη διαμαρτυρία του συλλόγου μας ενάντια στη ΔΙΠΕ, παραπομπή της ΔΟΕ εναντίον της ΔΙΠΕ και του ΥΠΑΙΘ στο τριμελές συμβούλιο συμμόρφωσης στη δικαστική απόφαση και αναμένουμε η ΔΟΕ να καταθέσει, όπως έχει ήδη αποφασιστεί, μήνυση εναντίον της Δ/ντρια Εκπ/σης για παράβαση καθήκοντος σε περίπτωση που δεν υλοποιήσει την σημερινή απόφαση**. Μάλιστα στην απόφαση αναφέρεται ότι ορίζεται νέα συνεδρίαση της τριμελούς επιτροπής συμμόρφωσης στις 15/10/25, η οποία θα εξετάσει και την χρηματική αποζημίωση των εκπαιδευτικών που προσέφυγαν.

**Η ΕΠΟΜΕΝΗ ΚΙΝΗΤΟΠΟΙΗΣΗ ΣΤΗ ΔΙΠΕ ΔΥΤ. ΑΤΤΙΚΗΣ ΘΑ ΟΛΟΚΛΗΡΩΘΕΙ ΜΕ ΤΗΝ ΠΑΡΑΛΑΒΗ ΤΩΝ ΔΙΑΠΙΣΤΩΤΙΚΩΝ ΠΡΑΞΕΩΝ ΜΟΝΙΜΟΠΟΙΗΣΗΣ ΤΩΝ ΣΥΝΑΔΕΛΦΩΝ/ΙΣΣΩΝ ΜΑΣ, ΑΝΟΙΓΟΝΤΑΣ ΤΟ ΔΡΟΜΟ ΓΙΑ ΟΛΕΣ ΚΑΙ ΟΛΟΥΣ!**

Η απονομιμοποίηση της αξιολόγησης και με αυτή τη δικαστική νίκη, όπως και με τις χιλιάδες πειθαρχικών, με τις χιλιάδες υπογραφές απεργών που κόντρα στον εκφοβισμό αντέχουν ανυποχώρητα, **δείχνουν πως η μάχη αυτή πρέπει και μπορεί να κερδηθεί και θα το γράψει η ιστορία πως θα γίνει!**